અમદાવાદ: મ્યુનિ. કોર્પોરેશનમાં રોડના કામોમાં થતા વ્યાપક ભ્રષ્ટાચારથી લોકો દર ચોમાસામાં રાડ પાડી ઊઠે છે. શાસક પક્ષ ચૂંટણી જીતવાના આશયથી દર વખતે નવાં નવાં સૂત્રો, સ્લોગનોનાં નગારાં પીટે છે. પરંતુ નાગરિકોને આપવાની થતી નળ, ગટર અને રસ્તા જેવી પ્રાથમિક સુવિધા પ્રત્યે ઉદાસીનતા દાખવે છે. ગોતાના વંદેમાતરમ્ રોડનું ચોમાસાના પહેલા વરસાદમાં જ થયેલું ધોવાણ તંત્રની ભ્રષ્ટ નીતિ રીતિ અને શાસકોની ઉદાસીનતાનું એક વધુ વરવું ઉદાહરણ છે.